62020TJ0223_RES
Zadeva T‑223/20
Orion Oyj
proti
Evropski komisiji
Sodba Splošnega sodišča (deseti razširjeni senat) z dne 13. novembra 2024
„Zdravila za uporabo v humani medicini – Generična zdravila – Sklep o izdaji dovoljenja za promet z zdravilom za uporabo v humani medicini Dexmedetomidine Accord (deksmedetomidin) – Primernost zdravila kot referenčnega zdravila – Člen 10(1) in (2) Direktive 2001/83/ES“
Približevanje zakonodaj – Zdravila za uporabo v humani medicini – Dovoljenje za promet – Skrajšani postopek – Generično zdravilo referenčnega zdravila – Izvzetje iz obveznosti predložitve farmacevtskih in predkliničnih preskusov ter kliničnih preskušanj – Vloga za pridobitev dovoljenja za promet z generičnim zdravilom – Možnost organa, ki mu je bila predložena taka vloga, da od organa, ki je izdal dovoljenje za referenčno zdravilo, zahteva vso upoštevno dokumentacijo – Preizkus ustreznosti zdravila kot referenčnega zdravila – Pristojnost Komisije – Obveznost preizkusa te ustreznosti – Zahteva – Informacije o zdravilu, ki bi lahko omajale navedeno ustreznost
(Listina Evropske unije o temeljnih pravicah, člen 41(1); Uredba Evropskega parlamenta in Sveta št. 726/2004, člen 6(1); Direktiva Evropskega parlamenta in Sveta 2001/83, člen 10(1) in (2))
(Glej točke od 70 do 82.)
Približevanje zakonodaj – Zdravila za uporabo v humani medicini – Dovoljenje za promet – Skrajšani postopek – Generično zdravilo referenčnega zdravila – Organ, ki odloča o vlogi za pridobitev dovoljenja za promet z generičnim zdravilom, ki je že preučil klinična preskušanja vloge za pridobitev dovoljenja za promet z referenčnim zdravilom – Klinični podatki, ki omogočajo oblikovanje utemeljenega in znanstveno veljavnega mnenja o razmerju med tveganji in koristmi referenčnega zdravila – Neobstoj dodatnih kliničnih preskušanj v dokumentaciji o referenčnem zdravilu – Indic, s katerim se izpodbija podlaga za pridobitev dovoljenja za promet z referenčnim zdravilom na podlagi navedenih podatkov
(Uredba št. 726/2004 Evropskega parlamenta in Sveta; Direktiva Evropskega parlamenta in Sveta 2001/83)
(Glej točke 101 in od 106 do 109.)
Povzetek
Splošno sodišče je s sodbo odgovorilo na novo vprašanje glede pristojnosti in obveznosti Evropske komisije, da v okviru analize vloge za pridobitev dovoljenja za promet (DP) z generičnim zdravilom preuči, ali je zdravilo, za katero je nacionalni organ izdal DP, veljavno kot referenčno zdravilo, če bi bilo s podatki, ki jih je Komisiji predložil imetnik zadnjenavedenega zdravila, mogoče podvomiti o njegovi upravičenosti do uporabe kot referenčno zdravilo.
Orion Oyj je farmacevtsko podjetje, ki je razvilo aktivno snov, imenovano „deksmedetomidinijev klorid“. Leta 1994 je družba Orion družbi Abbott Laboratories Inc. (v nadaljevanju: Abbott) podelila izključno licenco za proizvodnjo in trženje deksmedetomidinijevega klorida v „vseh državah in na vseh ozemljih sveta, razen Finske, Švedske, Norveške, Danske in Islandije“. Leta 1998 je družba Abbott pri Evropski agenciji za zdravila (EMA) (
1
) vložila vlogo za pridobitev DP z navedeno snovjo s trgovskim imenom Precedex. Vendar je Odbor EMA za zdravila za uporabo v humani medicini (v nadaljevanju: CHMP) (
2
) izrazil resne pomisleke glede ustreznosti nekaterih kliničnih preskušanj, ki jih je predložila družba Abbott. Ta je torej navedeno vlogo umaknila zaradi dodatnih stroškov kliničnih preskušanj, ki jih je zahteval CHMP, in je zaprosila za različna DP v več evropskih državah, med drugim v Češki republiki. Po mnenju družbe Orion so bili klinični podatki, predloženi v podporo vlogi za pridobitev DP, predloženi Státní ústav pro kontrolu léčiv (SUKL, nacionalni inštitut za nadzor zdravil, Češka republika), enaki kot tisti, ki so bili priloženi vlogi, vloženi pri agenciji EMA, saj družba Abbott ni opravila nobene dodatne študije. Nato je družba Abbott 23. oktobra 2002 pri SUKL pridobila DP z zdravilom Precedex.
Leta 2002 je družba Abbott tožeči stranki vrnila del svoje izključne licence, in sicer tisti del, ki se nanaša na proizvodnjo in trženje zdravila Precedex v državah, ki so bile takrat članice Unije.
Družba Abbott je leta 2004 po pristopu Češke republike k Uniji preostali del izključne licence prenesla na družbo Hospira Inc., ki ga je leta 2008 vrnila družbi Orion. Zadnjenavedena je zahtevala odvzem češkega DP z zdravilom Precedex, ta odvzem pa je začel veljati 30. julija 2010.
Družba Orion je leta 2005 zaprosila tudi za DP z zdravilom, imenovanim Dexdor, katerega zdravilna učinkovina je deksmedetomidinijev klorid. To DP ji je Komisija izdala leta 2011.
Družba Accord Healthcare je leta 2018 pri agenciji EMA vložila vlogo za pridobitev DP z zdravilom Dexmedetomidine Accord – deksometomidin, ki je generično zdravilo za referenčno zdravilo Precedex, za katero je SUKL DP izdalo leta 2002, in za referenčno zdravilo Dexdor, za katero je Komisija DP izdala leta 2011. (
3
) Potem ko je Komisija leta 2020 izdala DP z navedenim generičnim zdravilom, je družba Orion predlagala njegovo razglasitev ničnosti. (
4
)
Presoja Splošnega sodišča
Splošno sodišče se je, na prvem mestu, izreklo o pristojnosti Komisije za preučitev primernosti zdravila Precedex kot referenčnega zdravila in njeni obveznosti na tem področju. V zvezi s tem opozarja, da nobeno zdravilo ne sme biti dano na trg na podlagi dovoljenja za promet, ki ga izda pristojni organ, (
5
) in da je bil določen skrajšani postopek za izdajo dovoljenja za promet z generičnim zdravilom referenčnega zdravila. (
6
) S tem postopkom je predlagatelj DP z generičnim zdravilom oproščen obveznosti predložitve rezultatov farmacevtskih in predkliničnih preizkusov ter kliničnih preskušanj, da se prihranijo čas in stroški, potrebni za zbiranje teh podatkov, in prepreči, da bi se preizkusi na ljudeh ali živalih ponovili brez nujne potrebe. Skrajšani postopek pa nikakor ne omili standardov varnosti in učinkovitosti, ki jih morajo izpolnjevati zdravila, odobrena v Uniji. Navedeni postopek je tako na voljo le, če so in ostanejo na voljo pristojnemu organu, ki odloča o vlogi za pridobitev DP z generičnim zdravilom, vsi podatki in dokumenti, ki dokazujejo varnost in učinkovitost referenčnega zdravila.
Poleg tega lahko Komisija in pristojni organi držav članic, za katere veljajo enaka harmonizirana pravila, štejejo, da je bil pred izdajo DP, ki ga je izdal edenod njih, opravljen natančen pregled rezultatov farmacevtskih in predkliničnih preizkusov ter kliničnih preskušanj, s čimer je bila zagotovljena zanesljiva ocena razmerja med tveganji in koristmi zdravila v skladu z vsebinskimi zahtevami, ki izhajajo iz prava Unije. Zato se je Komisija načeloma lahko oprla na potrditev, ki jo je zahtevala od SUKL, da je bilo češko DP z zdravilom Precedex dejansko izdano.
Vendar organ, ki mu je predložena vloga za DP z generičnim zdravilom, v tem primeru Komisija, lahko od stranke, ki je izdala dovoljenje za promet z referenčnim zdravilom, zahteva, da ji ne predloži le potrdila, da ima ali da je bilo izdano dovoljenje za promet z referenčnim zdravilom, ampak tudi katero koli drugo upoštevno dokumentacijo. Komisija lahko torej od pristojnega organa, ki je izdal DP z referenčnim zdravilom, zahteva več informacij in ji ta celo lahko omogoči dostop do spisa v zvezi s tem DP, če ima indice, ki vzbujajo dvom o tem, da navedeno DP temelji na dokumentaciji, ki dokazuje varnost in učinkovitost navedenega zdravila.
Zato je Splošno sodišče tako na podlagi člena 10(1) in (2) Direktive 2001/83 (
7
) kot tudi na podlagi načela dobrega upravljanja iz člena 41(1) Listine Evropske unije o temeljnih pravicah ugotovilo, da je bila Komisija pristojna za preučitev upravičenosti uporabe zdravila Precedex kot referenčnega zdravila in je bila to dolžna storiti, če bi lahko podatki, ki jih je imetnik referenčnega zdravila predložil pred sprejetjem odločbe o DP z generičnim zdravilom, omajali njegovo upravičenost do uporabe kot referenčno zdravilo.
Na drugem mestu, Splošno sodišče se je ukvarjalo z indici, s katerimi se izpodbija upravičenost uporabe zdravila Precedex kot referenčnega zdravila. V zvezi s tem navaja, da čeprav je običajno, da je organ, ki odloča o vlogi za pridobitev DP z referenčnim zdravilom, prvi, ki oceni klinična preskušanja, in da pristojni organ, ki odloča o vlogi za pridobitev DP z generičnim zdravilom, nato to oceno nadaljuje, je v obravnavanem primeru zaporedje dogodkov obrnjeno. Natančneje, CHMP, ki je bil leta 2018 zadolžen za preučitev vloge za pridobitev DP z generičnim zdravilom, in sicer zdravilom Dexmedetomidine Accord, je namreč klinična preskušanja v zvezi z vlogo za pridobitev DP z referenčnim zdravilom, in sicer zdravilom Precedex, preučil že leta 2001 in izrazil resne pomisleke v zvezi z njimi, preden so bila predložena SUKL.
Tako je bil morebiten neobstoj dodatnih kliničnih preskušanj v dokumentaciji v zvezi s češkim DP z zdravilom Precedex indic, s katerim je razpolagala Komisija in ki naj bi povzročil dvome o dejstvu, da je to DP temeljilo na kliničnih podatkih, ki omogočajo oblikovanje utemeljenega in znanstveno veljavnega mnenja o razmerju med tveganji in koristmi navedenega zdravila. (
8
)
(
1
)	Ta agencija se je v času dejanskega stanja imenovala Evropska agencija za vrednotenje zdravil (EMEA).
(
2
)	Ta odbor se je v času dejanskega stanja imenoval Odbor farmacevtskih strokovnjakov (OLZ).
(
3
)	Vloga je bila vložena na podlagi člena 10(2) Direktive 2001/83/ES Evropskega parlamenta in Sveta z dne 6. novembra 2001 o zakoniku Skupnosti o zdravilih za uporabo v humani medicini (UL, posebna izdaja v slovenščini, poglavje 13, zvezek 27, str. 69).
(
4
)	Razglasitev ničnosti na podlagi Uredbe (ES) št. 726/2004 Evropskega parlamenta in Sveta z dne 31. marca 2004 o postopkih Skupnosti za pridobitev dovoljenja za promet in nadzor zdravil za humano in veterinarsko uporabo ter o ustanovitvi Evropske agencije za zdravila (UL, posebna izdaja v slovenščini, poglavje 13, zvezek 34, str. 229).
(
5
)	Člen 3(1) Uredbe št. 726/2004, člen 6(1) iste uredbe in člen 6(1) Direktive 2001/83.
(
6
)	Člen 10 Direktive 2001/83.
(
7
)	Direktiva 2001/83 se za centralizirani postopek uporablja na podlagi člena 6(1) Uredbe št. 726/2004.
(
8
)	Člen 8(3)(d) Direktive 2001/83 v povezavi s Prilogo I k tej direktivi.